Mashaba skets donker prentjie oor Jhb-infrastruktuurJohannesburg. Argieffoto Herman Mashaba, burgemeester van Johannesburg, het Woensdag gesê die Johannesburgse stadsraad, wat deur die DA beheer word, het ŉ “verbysterende” agterstand van dienslewering aan inwoners van die vorige ANC-administrasie geërf. Mashaba het in ŉ toespraak oor die stand van sake in die stad gesê Johannesburg sit met ongeveer 100 000 slaggate wat spruit uit die R11,8 miljard-agterstand in sy padnetwerk. “In 2017 het meer as 3 900 km van ons paaie onder die klassifikasie van ŉ swak of baie swak toestand geval. Dit is gelykstaande aan die afstand van ŉ pad wat iemand van Johannesburg tot in Nairobi sal neem,” het hy gesê. “Dit word nog verder vererger deur ŉ agterstand van R56 miljard in stormwaterdreinering, wat die gevolg is van die toenemende strukturele agteruitgang van ons paaie.” Mashaba het gesê 78% van die stad se 900 brûe is geklassifiseer as in ŉ swak of baie swak toestand en die stad benodig R6,5 miljard om hierdie probleem aan te spreek. Johannesburg se elektriese netwerk is ook in ŉ treurige toestand, met meer as 27% van die grootmaat-transformators wat nou verby hul bruikbare lewensduur gebruik word en tussen 48 en 91 jaar oud is. “Ons elektriese infrastruktuur-agterstand staan op ŉ verbysterende R17 miljard,” het Mashaba gesê. “Dit word ervaar deur ons inwoners wat 170 000 lae spanning-kragonderbrekings in die afgelope finansiële jaar moes verduur.” Beskikbare data van 2016/2017 toon dat Johannesburg se waternetwerk gebuk gaan onder 45 000 lekplekke per jaar, het Mashaba gesê. Die stad se behuisingslys staan op 152 000 mense, met ŉ behoefte van 300 000 behuisingsgeleenthede wat deur die stad voorsien moet word.